Nóg 'n verdagte vas oor rooftog op polisiestasie | Maroela Media
'n 46-jarige man verskyn Donderdag in die Humansdorp-landdroshof in die Oos-Kaap vir sy beweerde betrokkenheid by die gewapende roof op die Kareedouw-polisiestasie in Augustus vanjaar.
Mpumelelo Magwala is Woensdag in Port Elizabeth deur die Valke vasgetrek nadat hy aanvanklik deur die Motherwell-polisie op 6 Desember in hegtenis geneem en vlugtig in die hof verskyn het vir die onwettige besit van 'n vuurwapen.
Volgens kapt. Anelisa Feni, Oos-Kaapse Valke-woordvoerder, is dié vuurwapen sedertdien geïdentifiseer as een van die vuurwapens wat tydens die rooftog op die Kareedouw-polisiestasie gesteel is.
Dít volg nadat 'n vrouekonstabel van die Oos-Kaap verlede maand in hegtenis geneem is nadat sy na bewering vroeër vanjaar vier mans gehelp het om 'n gewapende rooftog op Kareedouw se polisiestasie uit te voer.
Yandiswa Siyasanga Feni (geen verwantskap met kapt. Anelisa Feni nie) het reeds verlede maand in die landdroshof op Kareedouw verskyn op aanklag van sameswering om roof te pleeg en sal na verwagting Donderdag weer in die hof verskyn – dié keer saam met Mogwala in Humansdorp.
Die konstabel is verbind met die rooftog waartydens vier gewapende mans die polisiestasie in die vroeë oggendure van Saterdag 4 Augustus van vuurwapens en ammunisie beroof het, het Feni destyds gesê.
Die konstabel het na bewering geweet wanneer sy alleen in die polisiestasie sou wees en die rowers toe in kennis gestel wanneer hulle kon toeslaan, het Feni destyds gesê.
Beide Magwala en Feni bly in aanhouding.
En so byt die planne in die stof …. wat 'n skande dat 'n polisielid tot sulke dade oorgaan … niks meer van "dien en beskerm" nie …
Jammer oor die swak spelling. In woede getik.
"Handgeweer". Ai – nog nooit gehoor van 'n rewolver of 'n pistool of hand-karabyn nie. Die enkele handgewere wat bestaan is onprakties en is basies 'n afgesaagde geweer. Groete uit Australie.
MM – moet dit nie dalk "handwapens" soos Z88 en Beretta pistole wees nie ? Die laaste wapens wat naby aan "handgewere" was in die SAPD was die Uzi en Walther submasjiengewere- die is al etlike jare gelede uit diens gestel.